РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/177-23

1. септембар 2023. године

Б е о г р а д

ЗАПИСНИК

СА 30. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 1. СЕПТЕМБРА 2023. ГОДИНЕ

 Седница је почела у 12,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

 Седници су присуствовали чланови Одбора: др Угљеша Мрдић, Александар Марковић, Александар Мирковић, Ђорђе Комленски, Ана Миљанић, др Весна Ивковић, Радован Арежина, Војислав Михаиловић, Драгана Ракић и Живота Старчевић.

 Седници су присуствовали заменици чланова Одбора: Драгана Радиновић, заменик члана Сандре Божић, Славиша Ристић, заменик члана Јанка Веселиновића и Радмила Васић, заменик члана Бошка Обрадовића.

Седници нису присуствовали чланови Одбора: Сандра Божић, Верољуб Матић, Јанко Веселиновић, Мирослав Алексић, Никола Драгићевић и Бошко Обрадовић.

Седници су присуствовали и Срђан Смиљанић, генерални секретар Народне скупштине, Дарио Кукољ, помоћник генералног секретара Народне скупштине и Дара Поповић Купусинац, начелник Одељења за буџетске и финансијско-рачуноводствене послове.

Председник Одбора је обавестио чланове и заменике чланова да је, након сазивања ове седнице, Одбору упућен захтев председника Посланичке групе Народна странка, за измену Одлуке o распореду седења народних посланика и других лица у Великој сали у Дому Народне скупштине, будући да ова посланичка група, на дан подношења захтева има осам посланика и да је с тим у вези поднео Предлог одлуке о изменама Одлуке о распореду седења.

На предлог председника Одбор је, већином гласова, предложени дневни ред седнице допунио тачком - „Разматрање Предлога одлуке о измени Одлуке о распореду седења народних посланика и других лица у великој сали у Дому Народне скупштине (21 Број: 404-1892/22-5 од 6. октобра 2022. године), који је поднео народни посланик Миленко Јованов, дана 31. августа 2023. године (21 Број: 404-1892/22-8)“, као Трећом тачком.

Сходно члану 93. став 3. Пословника Народне скупштине Одбор је, на предлог председника, већином гласова, утврдио дневни ред 30. седнице у целини:

ДНЕВНИ РЕД:

 1. Утврђивање предлога изменa (ребаланс) Скупштинског буџета за 2023. годину, који је припремио генерални секретар Народне скупштине (21 Број: 400-1589/23-2 од 29. августа 2023. године);

2.Разматрање захтева Љубомира Марића, народног посланика, за прибављање мишљења за обављање друге јавне функције (21 Број: 02-1637/23 од 30. августа 2023. године);

 3. Разматрање Предлога одлуке о измени Одлуке о распореду седења народних посланика и других лица у Великој сали у Дому Народне скупштине 21 број 404-1892/22-5 од 6. октобра 2022.године, који је поднео народни посланик Миленко Јованов (21 број: 404-1892/22-8 од 31. августа 2023. године).

**Прва тачка дневног реда:** Утврђивање предлога измена Скупштинског буџета за 2023. годину, који је припремио генерални секретар Народне скупштине

Председник Одбора је указао да је чланом 64. Закона о Народној скупштини прописано да Народна скупштина самостално располаже средствима за њен рад, а чланом 65. да генерални секретар Народне скупштине припрема предлог скупштинског буџета у складу са законом и Пословником и подноси га Одбору који утврђује предлог скупштинског буџета. Утврђени предлог скупштинског буџета доставља се Министарству финансија на мишљење.

Генерални секретар је, образлажући поднети предлог измена Скупштинског буџета за 2023. годину, указао да је потреба за изменама настала из три разлога: први је воља Народне скупштине да пружи помоћ подручјима Републике Србије захваћеним поплавама; да је за ту потребу остварена уштеда у висини од 1% Скупштинског буџета за 2023. годину, односно 14 милиона и 600 хиљада динара; други разлог је прерасподела средстава са функционалне класификације 110, позиција 411, на функционалну класификацију 130, исте позиције; трећи разлог је потреба за додатним средствима из текуће буџетске резерве, у износу од 15 милиона динара, за санацију штете на крову зграде Дома Народне скупштине, настале током временских непогода.

У дискусији су учествовали: Радмила Васић и Срђан Смиљанић.

Радмила Васић је истакла да је у образложењу предлога измена Скупштинског буџета наведено да је на прерасподелу средстава утицала потреба да се заврше радови на платоу испред Дома Народне скупштине, а да је генерални секретар у свом излагању навео да је у питању санација крова на Дому Народне скупштине и, с тим у вези, затражила објашњење.

Генерални секретар је појаснио да су средства за извођење радова на платоу испред Дома Народне скупштине обезбеђена у оквиру наведене прерасподеле, а да је износ од 15 милиона динара, за санацију крова, обезбеђен из буџетске резерве.

На предлог председника, Одбор је, већином гласова, утврдио Предлог измена Скупштинског буџета за 2023. годину, у висини од 2,855.242,000 динара у тексту који је достављен. Навео је и да ће утврђени Предлог измена Скупштинског буџета за 2023. годину, у складу са Законом о Народној скупштини и Пословником, доставити на мишљење Министарству финансија одмах по завршетку седнице.

**Друга тачка дневног реда:** Разматрање захтева народног посланика Љубомира Марића за прибављање мишљења за обављање друге јавне функције

Председник је упознао чланове и заменике чланова Одбора да је народни посланик Љубомир Марић, поднео захтев Одбору за давање позитивног мишљења, да као народни посланик може да обавља и функцију члана Надзорног одбора Јавног предузећа „Мража мост“, на коју је именован решењем Владе од 25. августа 2023. године, које је доставио уз захтев. Указао је и да је, пре именовања на наведену функцију, именовани затражио од Агенције за спречавање корупције претходно мишљење о томе да ли би именовање на поменуту функцију представљало сукоб интереса. Агенција је, у свом одговору, навела да наведена ситуација не представља сукоб интереса.

Дискусије није било.

На предлог председника Одбор је, већином гласова, прихватио захтев и дао позитивно мишљење Љубомиру Марићу да уз функцију народног посланика може да обавља и функцију члана Надзорног одбора Јавног предузећа „Мрежа Мост“.

**Трећа тачка дневног реда:** Разматрање Предлога одлуке о измени Одлуке о распореду седења народних посланика и других лица у Великој сали у Дому Народне скупштине 21 број 404-1892/22-5 од 6. октобра 2022. године, који је поднео народни посланик Миленко Јованов

Председник Одбора је, на питање Радмиле Васић, појаснио да је измену Одлуке предложио на захтев Посланичке групе Народна странка; да чланови ове посланичке групе остају да седе у истом сегменту Велике сале, с тим да последња два реда која су им била додељена више неће користити због смањеног броја посланика те посланичке групе.

Напоменуо је да ће Одбор, евентуалне, будуће измене распореда седења народних посланика у Великој сали, разматрати само на захтев посланичке групе.

Дискусије није било.

На предлог председника Одбор је, једногласно, усвојио Предлог одлуке о измени Одлуке о распореду седења народних посланика и других лица у Великој сали у Дому Народне скупштине.

\*\*\*

Седница је завршена у 12,15 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов